## Odluka Ustavnog suda Republike Hrvatske broj: U-IIIA-3471/2007 od 11. lipnja 2008.

### NN 74/2008 (27.6.2008.), Odluka Ustavnog suda Republike Hrvatske broj: U-IIIA-3471/2007 od 11. lipnja 2008.

# USTAVNI SUD REPUBLIKE HRVATSKE

**2480**

Ustavni sud Republike Hrvatske, u Prvom vijeću za odlučivanje o ustavnim
tužbama, u sastavu sudac Aldo Radolović, predsjednik Vijeća, te suci Marko
Babić, Mario Kos, Davor Krapac, Jasna Omejec i Nevenka Šernhorst, članovi
Vijeća, odlučujući o ustavnoj tužbi koju je podnijela M. C. iz S., na sjednici
održanoj 11. lipnja 2008., jednoglasno je donio

## ODLUKU

I. Ustavna tužba se usvaja.
II. Općinski sud u Splitu dužan je donijeti odluku u predmetu koji se vodi pred
tim sudom pod brojem: I-P-473/82 u najkraćem mogućem roku, ali ne duljem od šest
(6) mjeseci, računajući od prvog idućeg dana nakon objave ove odluke u »Narodnim
novinama«.
III. Na temelju članka 63. stavka 3. Ustavnog zakona o Ustavnom sudu Republike
Hrvatske (»Narodne novine«, broj 99/99., 29/02. i 49/02. – pročišćeni tekst),
podnositeljici ustavne tužbe M. C. iz S., određuje se primjerena naknada zbog
povrede ustavnog prava iz članka 29. stavka 1. Ustava Republike Hrvatske
(»Narodne novine«, broj 41/01. – pročišćeni tekst) u iznosu od 18.700,00 kn.
IV. Naknada iz točke III. izreke ove odluke bit će isplaćena iz državnog
proračuna u roku od tri mjeseca od dana podnošenja zahtjeva podnositeljice
Ministarstvu financija Republike Hrvatske za njezinu isplatu.
V. Ova odluka objavit će se u »Narodnim novinama«.

```
Obrazloženje
```

1. Podnositeljica je, na temelju članka 63. Ustavnog zakona o Ustavnom sudu
Republike Hrvatske (»Narodne novine«, broj 99/99., 29/02. i 49/02. – pročišćeni
tekst, u daljnjem tekstu: Ustavni zakon), podnijela 20. listopada 2005. ustavnu
tužbu radi duljine trajanja parničnog postupka.

ČINJENICE VAŽNE ZA USTAVNOSUDSKI POSTUPAK

2. Ustavni sud je u postupku pokrenutom ustavnom tužbom, primjenom članka 63.
Ustavnog zakona, na temelju navoda ustavne tužbe, te uvida u spis Općinskog suda
u Splitu, broj: I-P-473/82, utvrdio sljedeće činjenice koje su pravno relevantne
za odlučivanje o povredi ustavnog prava podnositeljice, zajamčenog člankom 29.
stavkom 1. Ustava.
Dana 17. ožujka 1982. podnositeljica je Općinskom sudu u Splitu podnijela tužbu
radi otkaza ugovora o korištenju stana.
Ročišta su održana 14. travnja 1982. i 27. svibnja 1982.
Općinski sud u Splitu je 27. svibnja 1982. donio rješenje o prekidu postupka do
pravomoćnog okončanja parničnog postupka istog Suda, koji se vodi pod brojem:
I-P-766/82, radi rješavanja prethodnog pitanja prava prvokupa nositelja
stanarskog prava.
Podnositeljica je podnijela žalbu na to rješenje 15. rujna 1982.
Županijski sud u Splitu je 19. studenoga 1982. donio rješenje broj: Gž-2651/82,
kojim je odbijena žalba podnositeljice i potvrđeno rješenje Općinskog suda u
Splitu, broj: I-P-473/82 od 27. svibnja 1982.
Dana 26. srpnja 2002. podnositeljica je Općinskom sudu u Splitu podnijela
prijedlog za svrsishodnu delegaciju.
Općinski sud u Splitu je 23. rujna 2002. Vrhovnom sudu Republike Hrvatske
dostavio na odlučivanje taj prijedlog i spis.
Dana 2. listopada 2002. Vrhovni sud Republike Hrvatske je rješenjem broj:
Gr1-805/02 odbio prijedlog podnositeljice za svrsishodnu delegaciju.
Predmet je vraćen Općinskom sudu u Splitu 25. studenoga 2002.
Dana 20. listopada 2005. podnositeljica je podnijela ustavnu tužbu.
Parnični postupak, koji se vodi pred Općinskim sudom u Splitu pod brojem:
I-P-473/82, još je u tijeku.

PRAVO VAŽNO ZA USTAVNOSUDSKI POSTUPAK

3. Mjerodavno pravo sadržano je u odredbi članka 29. stavka 1. Ustava Republike
Hrvatske i odredbama članka 63. Ustavnog zakona.

*Ustavna tužba je osnovana.*

4. Svoju odluku Ustavni sud obrazlaže sljedećim utvrđenjima:

4.1. DULJINA SUDSKOG POSTUPKA

Parnični postupak pokrenut je 17. ožujka 1982. pred Općinskim sudom u Splitu.
Duljina postupka uzima se u obzir od 5. studenoga 1997. kad je Zakonom o
potvrđivanju stupila na snagu, u odnosu na Republiku Hrvatsku, Konvencija za
zaštitu ljudskih prava i temeljnih sloboda i Protokoli broj 1, 4, 6, 7 i 11 uz
Konvenciju za zaštitu ljudskih prava i temeljnih sloboda (»Narodne novine –
Međunarodni ugovori«, broj 18/97., 6/99. – pročišćeni tekst i 8/99. – ispravak;
u daljnjem tekstu: Konvencija). Protokol broj 12 na snazi je u odnosu na
Republiku Hrvatsku od 1. travnja 2005. (Zakon o potvrđivanju Protokola br. 12 uz
Konvenciju za zaštitu ljudskih prava i temeljnih sloboda, »Narodne novine –
Međunarodni ugovori«, broj 14/02. i Objava o stupanju na snagu Protokola br. 12
uz Konvenciju za zaštitu ljudskih prava i temeljnih sloboda, »Narodne novine –
Međunarodni ugovori«, broj 9/05.), a Protokol broj 13 od 1. srpnja 2003. (Zakon
o potvrđivanju Protokola br. 13 uz Konvenciju za zaštitu ljudskih prava i
temeljnih sloboda, o ukidanju smrtne kazne u svim okolnostima, »Narodne novine –
Međunarodni ugovori«, broj 14/02. i Objava o stupanju na snagu Protokola br. 13
uz Konvenciju za zaštitu ljudskih prava i temeljnih sloboda, »Narodne novine –
Međunarodni ugovori«, broj 13/03.).
Ustavna tužba podnijeta je 20. listopada 2005., a do tog dana postupak nije
pravomoćno okončan pa Ustavni sud utvrđuje da je u konkretnom slučaju postupak
trajao ukupno dvadeset tri (23) godine, sedam (7) mjeseci i tri (3) dana, a
nakon stupanja na snagu Konvencije pa do dana podnošenja ustavne tužbe postupak
je trajao sedam (7) godina, jedanaest (11) mjeseci i petnaest (15) dana.

4.2. POSTUPANJE NADLEŽNOG SUDA

Ustavni sud utvrdio je da u razmatranom razdoblju nije poduzeta nijedna radnja
koja je relevantna za meritorno odlučivanje o pravima i obvezama podnositeljice.

4.3. PONAŠANJE PODNOSITELJICE USTAVNE TUŽBE
(TUŽITELJICE U PARNIČNOM POSTUPKU)

Ustavni sud ocjenjuje da podnositeljica ustavne tužbe svojim ponašanjem nije
pridonijela duljini postupka.

4.4. SLOŽENOST SUDSKOG PREDMETA

Prema ocjeni Ustavnog suda, ne radi se o naročito složenom predmetu.

OCJENA USTAVNOG SUDA

5. Ustavni sud utvrđuje da se postupak u pravno relevantnom razdoblju vodio pred
prvostupanjskim sudom u trajanju od gotovo osam (8) godina – u kojem nije
poduzeta nijedna radnja koja je relevantna za meritorno odlučivanje o pravima i
obvezama podnositeljice. Kako je još uvijek u tijeku, postupak do dana donošenja
ove odluke traje preko dvadeset šest (26) godina.
Stoga Ustavni sud ocjenjuje da je povrijeđeno ustavno pravo podnositeljice da
zakonom ustanovljeni neovisni i nepristrani sud u razumnom roku odluči o
njezinim pravima i obvezama, koje je zajamčeno člankom 29. stavkom 1. Ustava
Republike Hrvatske.
U konkretnom je predmetu do navedene povrede došlo uslijed dugotrajnog prekida
postupka, zbog rješavanja »prethodnog pitanja«u drugom postupku, pri čemu
Ustavni sud ističe da pitanje zbog kojeg je postupak prekinut nije uopće
prethodno pitanje, jer otkaz ugovora o korištenju stana ne ovisi o pravu
prvokupa nositelja stanarskog prava.
6. Imajući u vidu sve navedene činjenice i okolnosti, u smislu odredbe članka
63. stavka 2. Ustavnog zakona, odlučeno je kao u točkama I. i II. izreke ove
odluke.
7. Sukladno odredbi članka 63. stavka 3. Ustavnog zakona, odlučeno je kao u
točkama III. i IV. izreke ove odluke.
Visinu naknade zbog povrede ustavnog prava iz članka 29. stavka 1. Ustava,
Ustavni sud utvrđuje uzimajući u obzir okolnosti svakog pojedinog slučaja, uz
istodobno uvažavanje ukupnih gospodarskih i socijalnih prilika u Republici
Hrvatskoj. Određujući visinu naknade u konkretnom slučaju, Ustavni sud je uzeo u
obzir i trajanje ustavnosudskog postupka u ovom predmetu.
8. Predsjednik Općinskog suda u Splitu dužan je dostaviti Ustavnom sudu pisanu
obavijest o datumu donošenja i otpreme odluke u roku od osam (8) dana od dana
njene otpreme, a najkasnije osam (8) dana od isteka roka određenog u točki II.
izreke ove odluke. Ovaj nalog temelji se na članku 31. stavcima 4. i 5. Ustavnog
zakona.
9. Odluka o objavi (točka V. izreke) temelji se na odredbi članka 29. Ustavnog
zakona.

Broj: U-IIIA-3471/2007
Zagreb, 11. lipnja 2008.

USTAVNI SUD REPUBLIKE HRVATSKE
Predsjednik Vijeća
**dr. sc. Aldo Radolović**, v. r.

Odluka, NN 74/2008-2480
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)